ร้านอาหารในห้างที่ลูกค้าเยอะจนต้องรับบัตรคิวต้องมี MK กับ Fuji อยู่ลำดับต้น ๆ ล่าสุดไปเดินเล่น Siam Center กับ Esplanade เจอไทยมุงหน้าร้านไก่ทอดเกาหลีชื่อ Bon Chon แสดงว่าไก่ทอดยี่ห้อนี้กำลังฮอตฮิตในบ้านเรา ลุงเชยอย่างผมไม่เคยกินหรอกครับ รวมทั้งไก่ทอดเกาหลีอีกเจ้าที่บังเอิญไปชิมอย่าง Kyochon ด้วย ความจริงเจ้านี้เปิดก่อนตั้งแต่ปี 1991 ไม่รู้ใครดังกว่า ผมไม่ได้เป็นติ่งเกาหลีเลยไม่รู้เรื่อง

ผมซื้อ deal ร้าน Kyochon สาขา Digital Gateway สยามสแควร์ ซึ่งตอนนี้เปลี่ยนชื่อเป็น Centerpoint of Siam Square ได้กินไก่ Sal Sal 3 ชิ้น ดื่มโค้ก 1 แก้ว และเลือกจานหลักจาก Soy Sauce Chicken Bulgogi Rice หรือ Spicy Chicken Bulgogi Rice สาขานี้ไม่มีสเต็กไก่บูลโกกิ ขณะที่อีก 3 สาขา ไม่ว่าจะเป็นมาบุญครอง The Paseo รามคำแหง และ Market Village สุวรรณภูมิ มีให้เลือกครับ

ข้าวไก่ผัดซอสสไตล์เกาหลีที่ผมสั่งมาจัดว่าใช้ได้ แต่ก็ไม่ได้โดดเด่นจนอยากหม่ำอีก เอาจริงคล้ายไก่ผัดพริก/หัวหอมในร้านข้าวแกงที่ดูมีระดับหน่อย ส่วนไก่ Sal Sal ยอมยกนิ้วให้ อกไก่เนื้อล้วนชุบแป้งทอดโรยข้าวพอง กรอบนอกนุ่มในเด็ดมาก น้ำจิ้มเข้มข้นออกหวานนำเข้ากันได้เป็นอย่างดี

สรุป deal ราคา 175 บาทชุดนี้คุ้มค่า อิ่มท้องพอเหมาะสำหรับมื้อกลางวัน คงต่างจากคนที่เน้นกินไก่ทอดเกาหลีอย่างเดียว เห็นบ่นกันคนเดียว 500 บาทยังไม่อิ่มเลย 555